KOMISIJOS REGLAMENTAS (EB) Nr. 1097/2009
2009 m. lapkričio 16 d.
iš dalies keičiantis Europos Parlamento ir Tarybos reglamento (EB) Nr. 396/2005 II priedo nuostatas dėl didžiausių dimetoato, etefono, fenamifoso, fenarimolio, metamidofoso, metomilo, ometoato, metiloksidemetono, procimidono, tiodikarbo ir vinklozolino likučių kiekių tam tikruose produktuose arba ant jų
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą kartu su 15 straipsnio 1 dalies a punktu ir 49 straipsnio 2 dalimi,
kadangi:
(1)
Didžiausi dimetoato, etefono, fenamifoso, fenarimolio, metamidofoso, metomilo, ometoato, metiloksidemetono, procimidono, tiodikarbo ir vinklozolino likučių kiekiai (toliau - DLK) nustatyti Reglamento (EB) Nr. 396/2005 II priede.
(2)
Gautoje naujoje informacijoje apie toksikologiją, poveikį vartotojui ar galimus pesticidų likučius nurodoma, kad DLK gali kelti vartotojų apsaugos problemų.
(3)
2008 m. spalio 20 d. pateiktoje nuomonėje (2) dėl dimetoato ir ometoato Tarnyba visų pirma padarė išvadą, kad nustatyti DLK gūžiniams kopūstams, salotoms, žiediniams kopūstams, vyšnioms, kviečiams, žirniams su ankštimis ir briuseliniams kopūstams kelia riziką, jog vienai ar daugiau vartotojų grupių bus viršijama leistina paros norma ir ūmi referencinė dozė (ŪRD). Todėl šiems augalams nustatyti DLK turėtų būti sumažinti.
(4)
2008 m. rugsėjo 15 d. pateiktoje nuomonėje (3) dėl etefono Tarnyba padarė išvadą, kad nustatyti DLK ananasams, serbentams, vynuogėms ir paprikoms kelia riziką, jog vienai ar daugiau vartotojų grupių bus viršijama ūmi referencinė dozė (ŪRD). Todėl šiems augalams nustatyti DLK turėtų būti sumažinti.
(5)
2008 m. rugsėjo 15 d. pateiktoje nuomonėje (4) dėl fenamifoso Tarnyba padarė išvadą, kad nustatyti DLK bananams, morkoms, paprikoms, agurkams, melionams, gūžiniams kopūstams ir cukriniams runkeliams kelia riziką, jog vienai ar daugiau vartotojų grupių bus viršijama leistina paros norma ir ūmi referencinė dozė (ŪRD). Todėl šiems augalams nustatyti DLK turėtų būti sumažinti.
(6)
2008 m. rugsėjo 15 d. pateiktoje nuomonėje (5) dėl fenarimolio Tarnyba padarė išvadą, kad nustatyti DLK bananams, pomidorams ir paprikoms kelia riziką, jog vienai ar daugiau vartotojų grupių bus viršijama ūmi referencinė dozė (ŪRD). Todėl šiems augalams nustatyti DLK turėtų būti sumažinti.
(7)
2008 m. rugsėjo 15 d. pateiktoje nuomonėje (6) dėl metamidofoso Tarnyba padarė išvadą, kad nustatyti DLK abrikosams, pupelėms su ankštimis ir cukriniams runkeliams kelia riziką, jog vienai ar daugiau vartotojų grupių bus viršijama ūmi referencinė dozė (ŪRD). Todėl šiems augalams nustatyti DLK turėtų būti sumažinti.
(8)
2008 m. rugsėjo 26 d. pateiktoje nuomonėje (7) dėl metomilo ir tiodikarbo Tarnyba padarė išvadą, kad nustatyti DLK vynuogėms, gūžiniams kopūstams, salotoms, žiediniams kopūstams, bulvėms, pomidorams, baklažanams, agurkams, greipfrutams, apelsinams, tikrosioms citrinoms, žaliosioms citrinoms, mandarinams, persikams, slyvoms, paprikoms, obuoliams, kriaušėms, svarainiams, bananams, mangams, ananasams, morkoms, gumbiniams salierams, valgomiesiems ridikams, griežčiams, melionams, arbūzams, moliūgams, cukriniams kukurūzams, brokoliams, lapiniams kopūstams, ropiniams kopūstams, salotinėms trūkažolėms, porams ir cukriniams runkeliams kelia riziką, jog vienai ar daugiau vartotojų grupių bus viršijama leistina paros norma ir ūmi referencinė dozė (ŪRD). Todėl šiems augalams nustatyti DLK turėtų būti sumažinti.
(9)
2008 m. rugsėjo 16 d. pateiktoje nuomonėje (8) dėl metiloksidemetono Tarnyba padarė išvadą, kad nustatyti DLK briuseliniams kopūstams, gūžiniams kopūstams, ropiniams kopūstams, salotoms ir kitiems salotiniams augalams, įskaitant bastučius, miežius, avižas ir cukrinius runkelius, kelia riziką, jog vienai ar daugiau vartotojų grupių bus viršijama leistina paros norma ir ūmi referencinė dozė (ŪRD). Tarnyba taip pat padarė išvadą, kad techniniu požiūriu būtų galima sumažinti žemiausią analizinio nustatymo ribą ir kad ją sumažinus būtų pagerinta kontrolė. Todėl nustatyti DLK briuseliniams kopūstams, gūžiniams kopūstams, ropiniams kopūstams, salotoms ir kitiems salotiniams augalams, įskaitant bastučius, miežius, avižas ir cukrinius runkelius ir nustatymo ribos visiems kitiems augalams turėtų būti sumažintos.
(10)
2009 m. sausio 21 d. pateiktoje nuomonėje (9) dėl procimidono Tarnyba padarė išvadą, kad nustatyti DLK abrikosams, vynuogėms, braškėms, avietėms, kiviams, salotoms, sultenėms, pomidorams, paprikoms, baklažanams, agurkams, agurkėliams, cukinijoms, persikams, slyvoms, kriaušėms, melionams, arbūzams, moliūgams, salotinėms trūkažolėms, sėjamosioms gražgarstėms, paprastosioms trūkažolėms, pupelėms su ankštimis, saulėgrąžoms, rapsams, sojos pupelėms ir gyvūninės kilmės produktams kelia riziką, jog vienai ar daugiau vartotojų grupių bus viršijama leistina paros norma ir ūmi referencinė dozė (ŪRD). Todėl šiems augalams nustatyti DLK turėtų būti sumažinti.
(11)
2008 m. rugsėjo 16 d. pateiktoje nuomonėje (10) dėl vinklozolino Tarnyba padarė išvadą, kad nustatyti DLK obuoliams, kriaušėms, valgomosioms vynuogėms, salotinėms trūkažolėms, baklažanams, kininiams barstučiams, slyvoms, abrikosams, salotoms, serbentams, paprastosioms trūkažolėms, braškėms, pupelėms, apyniams, rapsams, morkoms, valgomiesiems svogūnėliams, svogūnlaiškiams, moliūgams, valgomosioms ybiškėms, pipirnėms, sėjamosioms gražgarstėms ir kitiems salotiniams augalams bei melionams, arbūzams, kelia riziką, jog vienai ar daugiau vartotojų grupių bus viršijama leistina paros norma ir ūmi referencinė dozė (ŪRD). Todėl šiems augalams nustatyti DLK turėtų būti sumažinti.
(12)
Tikslinga nustatyti naujus DLK atsižvelgiant į Tarnybos nuomones. Šie nauji DLK, kuriuos rekomendavo Tarnyba, pagrįsti esama leidžiama žemės ūkio veikla, kurią vykdant mažinami likučiai, arba, jei tokios veiklos nėra, nustatymo riba. Dėl etefono ant ananasų, šiuo reglamentu nustatomas DLK, kurio Tarnyba nerekomendavo, tačiau kuris pagrįstoje Tarnybos nuomonėje nurodytas kaip saugus.
(13)
Per Pasaulio prekybos organizaciją vyko konsultacijos su Bendrijos prekybos partneriais dėl naujų DLK, ir į jų pastabas apie šiuos kiekius atsižvelgta.
(14)
Prieš taikant pakeistus DLK turėtų būti skiriamas tinkamas laikotarpis, per kurį valstybės narės ir suinteresuotosios šalys galėtų pasirengti laikytis dėl DLK pakeitimo atsiradusių naujų reikalavimų.
(15)
Todėl Reglamento (EB) Nr. 396/2005 II priedą reikėtų atitinkamai iš dalies pakeisti.
(16)
Siekiant užtikrinti normalų produktų pardavimą, perdirbimą ir vartojimą, reglamentu numatomos pereinamojo laikotarpio priemonės produktams, kurie buvo teisėtai pagaminti prieš pakeičiant DLK ir dėl kurių parengtose EMST nuomonėse nurodyta, kad išlaikomas aukščiausias vartotojų apsaugos lygis.
(17)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir joms pritaria Europos Parlamentas bei Taryba,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 396/2005 II priedas iš dalies keičiamas pagal šio reglamento priedą.
2 straipsnis
Dėl veikliųjų medžiagų ir produktų, nurodomų toliau pateikiamame sąraše, Reglamentas (EB) Nr. 396/2005 be šiuo reglamentu padarytų pakeitimų toliau taikomas produktams, kurie buvo pagaminti iki 2010 m. birželio 7 d.:
a)
dimetoatas: vyšnių sultys, sandėliuojami kviečiai, užšaldyti žirniai su ankštimis;
b)
etefonas: konservuoti ananasai, ananasų sultys, konservuotos paprikos;
c)
fenarimolis: pomidorų sultys, konservuoti pomidorai, konservuotos paprikos;
d)
metamidofosas: abrikosų sultys, konservuoti abrikosai ir užšaldytos pupelės su ankštimis;
e)
metomilas ir (arba) tiodikarbas: razinos ir konservuoti persikai;
f)
metiloksidemetonas: aliejinių augalų sėklos, grūdai, pieno milteliai, arbata, vynas, sultys, konservuoti, užšaldyti ir džiovinti vaisiai ir daržovės, riešutai;
g)
procimidonas: aliejinių augalų sėklos, konservuoti persikai, pomidorai, apelsinų sultys ir razinos;
h)
vinklozolinas: aviečių sultys, obuolių sultys, svarainių džemas, kriaušių sultys, konservuoti abrikosai, abrikosų sultys.
3 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Jis taikomas nuo 2010 m. birželio 7 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2009 m. lapkričio 16 d.